钦定古今图书集成/理学汇编/文学典/第054卷 > 韦渠牟
## 钦定古今图书集成/理学汇编/文学典/第054卷 > 韦渠牟

按《唐书》本传：“渠牟，京兆万年人，工部侍郎述从子也。
少警悟，工为诗。李白异之，授以古乐府。去为道士，不
终，更为浮屠。已而复冠浙西。韩滉表试校书郎，进至
四门博士。贞元十二年，德宗诞日，诏给事中徐岱、兵
部郎中赵需、礼部郎中许孟容与渠牟及佛老二师
并对麟德殿，质问大趣。渠牟有口辩，惟于三家未究
解，然答问锋生”，帝听之意动。迁秘书郎，进诗七百言。
未浃旬，擢右补阙内供奉。始，同列易之，后数遣中人
专召渠牟，繇是皆属目。岁中至谏议大夫。大抵延英
对，虽大臣率漏下二三刻止。渠牟每奏事，辄五六刻
乃罢，天子欢甚。渠牟为人佻躁，志向浮浅，不根于道
德仁义，特用憸巧中帝意，非有嘉谟“正辞感悟得君
也。”自陆贽免，帝躬揽庶政，不复委权于下，宰相取充位，行文书而已，至守宰御史，皆自推简。然处深宫，所
倚而信者，裴延龄、李齐运、王绍、李实、韦执谊与渠牟
等，其权侔人主。延龄、实皆奸虐，绍无所建明。渠牟后
出，望最轻，张恩势以动天下。召崔芊于茅山，起郑随
布衣至补阙，引醴泉令冯伉为给事中、太子侍读。帝
既偏于任听，士之浮竞甘进者争出其门，赫然势焰
可炙。再擢太常卿。卒，年五十三，赠刑部尚书，谥曰忠。
所论著甚多，传于时。